ถกเครียดแก้ปัญหาบาทแข็ง
ทีมเศรษฐกิจประชุมหารือปัญหาเงินบาทแข็งค่า "กิตติรัตน์" เชื่อหากแก้ได้ ดันเศรษฐกิจโตได้เต็มศักยภาพ
26 เม.ย. 2556

ทีมเศรษฐกิจประชุมหารือปัญหาเงินบาทแข็งค่า "กิตติรัตน์" เชื่อหากแก้ได้ ดันเศรษฐกิจโตได้เต็มศักยภาพ
นายกิตติรัตน์ ณ ระนอง รองนายกรัฐมนตรีและรมว.คลัง เปิดเผยว่า ได้เรียกประชุมหน่วยงานด้านเศรษฐกิจ อาทิ นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) นายอาคม เติมพิทยาไพสิฐ เลขาธิการสำนักงานคณะกรรมการพัฒนาการเศรษฐกิจและสังคมแห่งชาติ (สศช.) นายอารีพงศ์ ภู่ชอุ่ม  ปลัดกระทรวงการคลังนายสมชัย สัจจพงษ์ ผู้อำนวยการสำนักงานเศรษฐกิจการคลัง (สศค.) เพื่อหารือถึงปัญหาค่าเงินบาทที่ยังมีแนวโน้มแข็งค่าต่อเนื่อง
"ตอนนี้มีบางส่วนที่คิดตรงกันและบางเรื่องที่คิดต่าง ก็จะต้องมาหารือร่วมกันเพื่อทำความเข้าใจ ซึ่งข้อสรุปที่ได้จะรายงานให้นายกรัฐมนตรีทราบทันที เนื่องจากนายกฯห่วงใยเรื่องนี้มาก" นายกิตติรัตน์ กล่าว
นายกิตติรัตน์ กล่าวว่า ไม่สามารถบอกได้ว่าอัตราแลกเปลี่ยนที่เหมาะสมต้องอยู่ระดับใด แต่เห็นว่า ควรมีการดูแลค่าเงินให้เคลื่อนไหวใกล้เคียงกับประเทศคู่ค้าและประเทศคู่แข่ง เพราะขณะนี้สหรัฐและประเทศมหาอำนาจเศรษฐกิจยังคงเดินหน้ามาตรการคิวอี หลีกเลี่ยงไม่ได้ที่สกุลเงินของประเทศที่เติบโตได้ดีจะต้องแข็งค่า
อย่างไรก็ตาม เชื่อว่า เศรษฐกิจไทยปี 2556 จะขยายตัวได้ดีกว่าปีที่ผ่านมาที่เติบโต 6.4% ซึ่งหากแก้ไขปัญหาค่าเงินบาทได้ก็จะสามารถทำให้เศรษฐกิจเติบโตได้อย่างเต็มศักยภาพ เนื่องจากรัฐบาลมีแผนลงทุนโครงสร้างพื้นฐานวงเงิน 2 ล้านล้านบาทในช่วงปลายปีนี้ ซึ่งขณะนี้ทุกหน่วยงาน รวมทั้ง ธปท. เห็นตรงกันว่าค่าเงินบาทแข็งค่าเกินไป ดังนั้นจึงอยากให้ทุกฝ่ายเกิดความมั่นใจว่ารัฐบาลและหน่วยงานที่เกี่ยวข้องจะทำงานอย่างสอดคล้องกันโดยยึดผลประโยชน์ของประเทศชาติเป็นหลัก